和家則堂韻贈高教之北
作者：衛宗武
朝代：宋

paragraphs: 別時欠折蘇堤柳，西方美人無恙否。
子卿齧雪十九年，何似生前一杯酒。
麒麟胡可係而羈，要使爲祥在郊藪。
當年誰擅西湖春，公閭遺臭千載後。
但知金屋醉蛾眉，簸弄威權翻覆手。
徒勞吉士遠有行，令人驕驕賦維莠。
君今重整燕薊轅，老子跫然欣得偶。
殷勤爲我問平安，司馬深衣想如舊。